E L Ő T ER J E S Z T É S

**Körmend város Önkormányzata Képviselő-testületének**

**2022. december 15-i ülésére**

**Tárgy: Étkezési nyersanyagnormák és térítési díjak megállapítása / rendeletmódosítás**

*Tisztelt Képviselő-testület!*

Az önkormányzat feladata az étkeztetési feladatok ellátása a bölcsődében, óvodában és az iskolai tanulók esetében, valamint a szociális területen is. Feladata továbbá a szünidei étkezés biztosítása is. Az élelmezési szolgáltatást a HUNGAST VITAL Kft végzi az önkormányzat területén lévő köznevelési intézményekben. Az óvodai, bölcsődei és a szociális feladatok társulás által fenntartott intézmények által kerül ellátásra.

A Hungast Vital Kft, mint Szolgáltató a megkötött szerződés7.6. pontja alapján (Körmend Város Gondnoksága) valamint a 7.7. pontja alapján (Dr. Batthyányé Coreth Mária Óvoda és Bölcsőde) élt a kezdeményezés lehetőségével.

 „A Vállalkozó 2023. január 01 napjától jogosult a KSH által hivatalosan közzétett előző 12 hónapra vonatkozó ágazati inflációs rátával az egységárak éves emelését kezdeményezni a Megrendelő előtt úgy, hogy a kerekítés szabályait alkalmazva egész forint legyen az új egységár. A szolgáltatási díj emelésének mértékét a Vállalkozó oly módon számítja ki, hogy 45%-os súllyal az élelmiszerek, élelmi anyagok, 40%-ban a nemzetgazdasági átlagbér, és 15%-ban a releváns szolgáltatások díjának elmúlt 12 havi növekedését veszi figyelembe.”

Indokok: Az üzemanyag-ársapka jelenleg a céges gépjárművekre nem vonatkozik, ez az üzemanyagköltségek azonnali 50%-os emelkedését jelentette a cégnél.

Számításaik kizárólag a működés költségeire vonatkozik, nem veszi figyelembe az energiaárak nagyfokú emelkedését, az energiaszektorban zajló rendkívüli helyzetet. A működési költségnövekedés továbbra is gyorsuló, emelkedő pályán van, és kedvező irányú elmozdulás az elkövetkezendő hónapokban sem várható. A gazdasági társaság mindent megtesz és rugalmasan kívánja kezelni a folyamatosan változó gazdasági hatásokat, de a KSH adatok alapján, a súlyozásokat is figyelembe véve 2023. január 01-től 30,59 %-os mértékű áremelés érvényesítését látják szükségesnek ahhoz, hogy az eddig megszokott színvonalon tudják biztosítani a közétkeztetést.

Az 1997. évi XXXI. törvény a gyermekek védelméről és a gyámügyi igazgatásról 151.§ (3) bekezdése alapján a gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege. A (3a) bekezdés szintén meghatározza, hogy az intézmény térítési díj megállapítása érdekében az étkeztetést biztosító szolgáltató köteles elkülönítetten kimutatni a gyermekétkeztetéssel összefüggésben felmerülő nyersanyagköltségeket.

A térítési díjakról szóló rendelet e melléklete 2022. szeptember 1-jei hatállyal módosult - 10/2022. (VII. 22. önkormányzati rendelet), azonban a vásárolt élelmezés közel 31%-kal törtnő növekedése miatt szükséges 2023. január 01-től a térítési díjak emelését is végrehajtani, a kiadás-bevétel közötti különbözet csökkentésére. A jogszabályi előírásoknak megfelelve a térítési díjakat a vásárolt élelmezés szolgáltatási szerződésében kimutatott nyersanyagnorma mértékére való emelését javasoljuk.

A rendelet-tervezet tartalmazza a Körmend és Mikrotérsége Köznevelési Intézményfenntartó Társulás által fenntartott molnaszecsődi köznevelési intézmények (tagóvoda) díjait is, amely azonos a Körmenden működő óvodák díjaival. Ezen tagóvoda esetében az Atroplusz Kft szolgáltat. Az előterjesztés 1. számú melléklete tartalmazza a tervezett emelés utáni díjakat.

Kérem a Tisztelt Képviselő-testületet, hogy a rendelet-tervezetben meghatározott térítési díjakat vitassa meg és fogadja el.

**Előzetes hatásvizsgálat:**

Társadalmi hatás: A rendelet társadalmi hatása jelentős, hiszen az intézményi gyermekétkeztetést, az azt igénybe vevők által fizetendő térítési díjakat rögzíti, így a lakosság nagy részét érinti.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának a korábbi szabályozáshoz képest további költségvetési hatása nincs.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotását a megemelkedett nyersanyagárak miatt a térítési díjak ezekhez történő igazításának szükségessége indokolja.

A rendelet személyi, szervezeti, tárgyi és pénzügyi feltételei rendelkezésre állnak.

Körmend, 2022. december 9.

**Bebes István**

 polgármester

**Körmend Város Önkormányzata Képviselő-testületének …/2022. (XII. ….) önkormányzati rendelete**

**a térítési díjakról szóló 15/2021. (IX. 3.) önkormányzati rendelet módosításáról**

Körmend Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92.§ (1) – (2) bekezdésében, 115.§ (3) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 147.§ (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában szabályozott feladatkörében eljárva – a Körmend és Kistérsége Önkormányzati Társulás, valamint a Körmend és Mikrotérsége Köznevelési Intézményfenntartó Társulás településeinek jóváhagyásával – a következőket rendeli el:

**1.§** Körmend Város Önkormányzata Képviselő-testületének a térítési díjakról szóló 15/2021. (IX. 3.) önkormányzati rendelete (továbbiakban: Ör.) 2. melléklete helyébe e rendelet 1. melléklete lép.

**2.§** Ez a rendelet 2023. január 1-jén lép hatályba, és a hatályba lépését követő napon hatályát veszti.

 **Bebes István dr. Stepics Anita**

 **polgármester jegyző**

***1. melléklet a …/2022. (XII. ….) önkormányzati rendelethez***

**A gyermekétkeztetés intézményi térítési díja (nettó)**

|  |  |
| --- | --- |
| **Étkezési fajták** | **Intézményi térítési díj****(Ft/adag)** |
| **BÖLCSÖDE** |  |
| Reggeli+tízórai | 332 |
| Ebéd | 570 |
| Uzsonna | 212 |
| **Összesen:** | **1.114** |
|  |  |
| **ÓVODA (3x-i étkezés)** |  |
| Tízórai | 252 |
| Ebéd | 724 |
| Uzsonna | 226 |
| **Összesen:** | **1.202** |
|  |  |
| **ÁLTALÁNOS ISKOLA (3x-i étkezés)** |  |
| Tízórai | 220 |
| Ebéd | 642 |
| Uzsonna | 200 |
| **Összesen:** | **1.062** |
|  |  |
| **KÖZÉPISKOLA**  |  |
| Ebéd | **784** |

**INDOKOLÁS**

**a térítési díjakról szóló 15/2021. (IX. 3.) önkormányzati rendelet módosításáról szóló …../2022. (XII……..) önkormányzati rendelethez**

 Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A térítési díjak megállapításának szabályait önkormányzati rendelet határozza meg. Az elmúlt időszakban megnövekedett nyersanyagárak miatt a szolgáltató térítési díjemelést kezdeményezett az önkormányzatnál, emiatt a rendelet és az abban meghatározott díjak felülvizsgálata indokolt.

**RÉSZLETES INDOKOLÁS**

**1.§-hoz**

A vonatkozó jogszabályi rész a rendelet 2. mellékletének módosításáról rendelkezik, a gyermekétkeztetés intézményi térítési díjainak emelését tartalmazza.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.